
I højene bor de underjordiske, de små væsener af den bornholmske 
undergrund. Når de fester, rejser højen sig på fire gloende pæle, 

og man kan se dem danse rundt derinde til sælsomme melodier 

og rytmer. Det er lutter druk og vildskab. 


De underjordiske er meget glade for men- 
neskebørn, og hvis ikke de ligefrem forbytter 
menneskenespædbørn med deres egne om 
natten, så prøver de i det mindste at lokke de 
lidt større børn ned i deres høj med lækker 
mad eller andre gode sager. Børn er jo ofte 
godtroende, og hvis der ikke er en voksen 
eller et større, fornuftigere barn til at standse 
dem, så hænder det, at børnene forsvinder 
ned i højene og aldrig dukker op igen. Derfor 
er de voksne meget varsomme med at lade 
børnene færdes alene omkring højene. 


Hvert år ved fruenat gør de underjordiske 
status over deres formue, og en kedel fuld 

af sølv- og guldmønter står praktisk talt til fri 
afhentning på toppen af deres høj. Sagen er 
blot den, at man ikke må ytre et eneste ord 
eller udråb før man er sikkert hjemme med 
skatten og solen er stået op på himlen igen. 
Intet menneske har endnu klaret opgaven, 
for lader man blot den mindste lyd undslippe 
sine læber, forsvinder skatten straks som dug 
for solen, og de underjordiske har masser af 
tricks i ærmet som kan narre den dumme til 
at tale før tid. 


Menneskene og de underjordiske udveksler 
af og til ydelser og hjælper hinanden. Ikke 
alle mennesker frygter nemlig de under- 


jordiske. Et menneske kan undertiden finde 
på at hjælpe de underjordiske med at repa- 
rere et stykke værktøj, eller låne brudeklæder 
eller en hel gård ud til dem ved bryllupper og 
julefester, som de underjordiske betaler for 
med den lækreste mad, det fineste sølv- og 
guldtøj eller andre værdifulde tjenester. 


Den kloge tilintetgør sin frygt og sine fjender, 
når han gør dem til sine venner. 


Motivet på frimærket er skabt af den bornholmske 
papirklipper Ane Cecilie Mogensen. 

